b"\n_START_ARTICLE_\nBatalla del Tr\xc3\xa8bia (218 aC)\n_START_SECTION_\nAntecedents\n_START_PARAGRAPH_\nAnn\xc3\xadbal havia travessat els Alps i havia arribat a territori itali\xc3\xa0 on l'esperava Publi Corneli Escipi\xc3\xb3, combatent en la Batalla del Ticino, guanyada pels cartaginesos i on Escipi\xc3\xb3 va ser ferit. El senat va ordenar a l'altre c\xc3\xb2nsol Tiberi Semproni Llong I que era a Sic\xc3\xadlia, que an\xc3\xa9s a refor\xc3\xa7ar a Escipi\xc3\xb3. Els dos c\xc3\xb2nsols es van trobar al campament prop del riu Tr\xc3\xa8bia (afluent del Po que neix als Apenins). Ann\xc3\xadbal es va veure obligat a combatre contra l'impulsiu Semproni abans que el m\xc3\xa9s prudent Escipi\xc3\xb3 es recuper\xc3\xa9s de les seves ferides i pogu\xc3\xa9s assumir el comandament._NEWLINE_El desembre de 218 aC va ser especialment fred i nev\xc3\xb3s. Escipi\xc3\xb3 encara s'estava recuperant de les seves ferides per\xc3\xb2 Semproni estava neguit\xc3\xb3s per a lluitar. Inquiet per lluitar abans que Escipi\xc3\xb3 es recuper\xc3\xa9s i, sobretot, abans de l'elecci\xc3\xb3 dels nous c\xc3\xb2nsols per a la qual ja faltava poc, Semproni va prendre mesures en previsi\xc3\xb3 d'un xoc important. Ann\xc3\xadbal va preparar un pla per a treure profit de la impetuositat d'en Semproni, l'ex\xc3\xa8rcit d'Ann\xc3\xadbal va acampar a l'altra banda del riu. Va trobar una zona plana i lliure d'arbres per\xc3\xb2 adient per a una emboscada, ja que estava travessada pel riu amb bancs plens de canyes i d'altres tipus de vegetaci\xc3\xb3. _NEWLINE_Ann\xc3\xadbal va enviar un escamot amb 1.000 homes d'infanteria lleugera i 1.000 de cavalleria a les ordres del seu germ\xc3\xa0 Mag\xc3\xb3 Barca a amagar-se entre les canyes a la riba i parar una emboscada als romans. Quan es va fer de dia va enviar la seva cavalleria fins al campament dels romans per tal de provocar-los i retirar-se a continuaci\xc3\xb3 fins a una posici\xc3\xb3 on Mag\xc3\xb3 els pogu\xc3\xa9s atacar en el moment oport\xc3\xba.\n_START_SECTION_\nEsdeveniments\n_START_PARAGRAPH_\nTan bon punt Semproni va veure la cavalleria cartaginesa va enviar a la seva cavalleria a fer-los fora del campament. Poc despr\xc3\xa9s va llen\xc3\xa7ar els seus 36.000 efectius d'infanteria romana, 4.000 de cavalleria aliada i 3.000 auxiliars gals al que li semblava que seria una vict\xc3\xb2ria. Feia un dia r\xc3\xbafol, estava nevant i els romans no havien esmorzat encara, quan van travessar el gual del riu Tr\xc3\xa8bia estaven tan esgotats i gla\xc3\xa7ats que amb prou feines podien agafar les seves armes. Els cartaginesos a l'altra banda, s'havien alimentat b\xc3\xa9 i s'havien untat el cos d'oli. _NEWLINE_Ann\xc3\xadbal va col\xc2\xb7locar les seves tropes a la posici\xc3\xb3 que ell havia triat, col\xc2\xb7locant una l\xc3\xadnia de 1.000 homes d'infanteria lleugera i darrere seu el cos principal format per 20.000 efectius d'infanteria africans, ibers, gals i celtes, amb 10.000 de cavalleria i tres elefants a les ales. La primera l\xc3\xadnia d'infanteria va cedir, per\xc3\xb2 els velites (tropes lleugeres romanes) tamb\xc3\xa9 es van retirar a trav\xc3\xa9s de les l\xc3\xadnies romanes._NEWLINE_Despr\xc3\xa9s van intervenir els hastati i els principes (infanteria pesada) que es van enfrontar als seus contrincants, mentre la infanteria combatia la cavalleria cartaginesa molt superior en nombre, els elefants van atacar a la cavalleria romana. De mica en mica la cavalleria romana es va anar allunyant de la infanteria a la qual havia de protegir. Mentrestant Ann\xc3\xadbal va enviar als seus elefants a atacar als gals a l'extrem esquerre dels romans, els quals no havien vist mai un elefant, es van desmoralitzar i van retirar-se. Un cop la cavalleria romana es va allunyar del camp de batalla la cavalleria cartaginesa va caure sobre els seus flancs, dificultant el combat contra la infanteria que els feia front. En aquest moment la for\xc3\xa7a amagada de Mag\xc3\xb3 Barca va sortir del seu amagatall i va atacar a les ja pressionades tropes romanes des del seu darrere. Els romans afeblits pel fred, la gana i el cansament no van poder fer front a la pressi\xc3\xb3 a qu\xc3\xa8 estaven sotmesos i finalment es van col\xc2\xb7lapsar._NEWLINE_M\xc3\xa9s d'una tercera part dels romans va morir mentre intentava fugir, b\xc3\xa9 ofegats al riu o aixafats pels elefants. L'avantguarda del centre de Semproni va tenir m\xc3\xa9s sort i va trencar les l\xc3\xadnies enemigues fins a quedar separats de les seves ales. En veure que els flancs s'havien desbandat van decidir retirar-se en ordre fins a la ciutat de Piacenza."